Search

Permulaan dan tahun terawal (1981-1988)

Kumpulan Search telah ditubuhkan pada awal tahun 80-an di Johor Bahru, Johor. Pada asalnya, kugiran ini dianggotai oleh Zainal (vokal), Hillary Ang (gitar utama), Yazit Ahmad (dram) dan seorang pemain bass yang berasal dari Indonesia iaitu Memek. Mereka telah ditawarkan kontrak oleh kelab Red Rooster di Kuala Lumpur untuk membuat persembahan pada setiap malam. Namun belum sempat kugiran ini memulakan persembahan di kelab tersebut, Zainal dan Memek telah meninggalkan kugiran  ini akibat tiada persefahaman antara mereka. Hal ini telah menyebabkan pihak pengurusan Red Rooster memberi kata dua kepada Hillary dan Yazit sama ada mereka berdua perlu mencari penyanyi baharu untuk meneruskan kontrak atau meninggalkan Red Rooster. Maka, Hillary dan Yazit kembali ke Johor Bahru untuk mendapatkan khidmat Suhaimi Abdul Rahman atau Amy sebagai vokalis. Namun ia bukanlah sesuatu yang mudah kerana Amy baru sahaja mendapat kerja di Yamaha, dua hari sebelumnya. Setelah beberapa kali dipujuk, akhirnya Amy bersetuju untuk terus menyertai mereka ke Kuala Lumpur untuk memenuhi kontrak persembahan di kelab Red Rooster. Selang beberapa hari kemudian, Nasir Daud telah menyertai mereka sebagai pemain gitar bes melalui adik angkat Yazit yang kebetulan merupakan kekasih kepada Nasir. Lengkap sahaja empat orang anggota, mereka terus memeterai kontrak bersama kelab Red Rooster untuk mengadakan persembahan di sana.
Setelah lebih kurang setahun Search membuat persembahan di kelab tersebut, Yazit bertemu kembali dengan Nordin Mohd Taib atau Din yang merupakan rakan sekelasnya ketika bersekolah di Larkin dahulu. Pertemuan ini telah membawa kepada pertambahan anggota anggota di mana Din telah dibawa masuk sebagai gitaris kedua atau irama untuk kugiran tersebut. Tidak lama kemudian, mereka telah dipertemukan dengan M. Nasir yang kebetulan datang untuk menyaksikan persembahan mereka. Bagai orang mengantuk disorongkan bantal, Search tidak menunggu lama untuk menjadikan M. Nasir sebagai penerbit album pertama, seterusnya menandatangani kontrak rakaman dengan Polygram Records, sebuah syarikat rakaman yang berpangkalan di Singapura.
Bersama Polygram, Search telah menghasilkan tiga album studio terawal mereka, iaitu Cinta Buatan Malaysia (1985), Langit dan Bumi (1986), dan Mentari Merah di Ufuk Timur yang mana telah dirakamkan di Lion's Studio, Singapura. Dengan album-album ini, mereka cepat mendapat perhatian peminat muzik Malaysia. Album studio pertama Search, Cinta Buatan Malaysia dibantu oleh Yan dan Man Kidal dari kugiran Lefthanded sebagai pemuzik undangan setelah Hillary dan Nasir meninggalkan kugiran tersebut buat sementara waktu. Mereka berdua hanya terlibat dengan sesi rakaman album studio kedua dan ketiga Search selepas itu.
Persembahan secara langsung mereka sebagai sebuah kugiran terkenal adalah sebagai artis jemputan di Konsert Battle Of The Bands di Dataran Keris,Alor Gajah Melaka, pada 2 Februari 1986, diikuti konsert sendiri pertama mereka iaitu Konsert Terbuka Search di Panggung Anniversari, Kuala Lumpur pada tahun yang sama. 
Kumpulan Search juga ditampilkan sebagai bahan penceritaan dalam filem dokumentari Kembara Seniman Jalanan arahan Nasir Jani yang ditayangkan pada 23 Februari 1986. Anugerah utama sulung mereka sebagai kugiran ialah anugerah Penyanyi Berkumpulan Popular di Anugerah Pelakon/Penyanyi Popular Berita Harian pada tahun 1987, sehinggalah gelaran tersebut dirampas oleh Kumpulan IKLIM pada tahun 1990 dek kejayaan menerusi lagu "Suci Dalam Debu".
Album Cinta Buatan Malaysia, Langit dan Bumi, dan Mentari Merah di Ufuk Timur, masing-masing terjual lebih 20,000, 30,000 dan 50,000 unit, membolehkan syarikat rakaman mereka memperoleh Anugerah Emas untuk dua album pertama dan Anugerah Platinum untuk album ketiga itu. Walau bagaimanapun, Polygram Records tidak menyerahkan anugerah-anugerah tersebut kepada Search sebaik sahaja mereka tamat kontrak mereka pada tahun 1987. Apapun, walaupun sudah meninggalkan Polygram, Polygram sempat menerbitkan dua lagi 'album studio' (sebenarnya album himpunan) dengan nama Search, iaitu Di Pintu Sepi dan Berpaling yang memuatkan lagu lama dan lagu baru yang dirakam oleh mereka ketika sesi pembikinan album Mentari Merah itu, di samping dua jilid album himpunan Koleksi Terbaik, semuanya pada tahun 1988. Ini telah menyebabkan Search mengambil keputusan untuk membawa isu ini ke mahkamah dan mereka telah menang dalam kes tersebut biarpun ia memakan masa yang begitu lama untuk diselesaikan.
Sepanjang tahun 1988, mereka mengadakan lima buah konsert di Malaysia, setiap satunya bersama sebuah lagi kugiran, iaitu Gersang (Kota Bharu, 5 April; Kuala Lumpur, 9 April); dan Mega (Johor Bahru, 7 dan 8 Oktober; Kluang, 10 Oktober; Stadium Negara Kuala Lumpur, 3 Disember), diikuti persembahan pertama mereka di luar negara bersama dua kugiran Thailand di Bangkok, di ambang tahun baru 1989.

"Fenomena" Search (1989-1992)

Selepas meninggalkan Polygram, kumpulan Search beralih ke Pacific Records (kemudian bertukar nama menjadi BMG Pacific) sebagai label edaran, menubuhkan syarikat rakaman sendiri iaitu Go-Search Sdn Bhd (di mana kelak mereka merakam semua albumnya sepanjang 1990-an) dan merakam album hit pertama mereka di bawah label itu, Fenomena untuk dikeluarkan pada tahun 1989. Album ini juga merupakan album studio pertama mereka yang terdapat dalam bentuk cakera padat yang keluar setahun selepas versi kasetnya. Walau bagaimanapun, Hillary Ang meninggalkan kugiran ini di tengah-tengah sesi rakaman album ini untuk mengejar kerjaya solo. Dan tempat beliau telah di gantikan oleh Kid atau Hamzah Mohd Taib (gitar utama) iaitu bekas pemain gitar utama kumpulan Gersang dan juga adik kepada Nordin Md Taib (gitar irama) . Dalam album inilah termuatnya lagu malar hijau "Isabella". Apapun, album Fenomena terjual lebih dari 220,000 unit di Malaysia dan lebih dari 600,000 unit di Indonesia.
Sepanjang tahun 1989, mereka juga semakin aktif membuat persembahan live, termasuk jelajah Konsert Isabella yang diadakan di Kota Bharu, Alor Star dan Kuala Lumpur pada pertengahan tahun itu, kemudian dilanjutkan ke tahun 1990 di Kuantan dan Jakarta, Indonesia.
Search memuka tirai dekad 1990-an dengan mengeluarkan album Karisma. Album tersebut terjual lebih dari 150,000 unit di Malaysia dan 200,000 ribu unit di Indonesia. Mereka sekali lagi berlakon dalam dua buah filem pawagam, iaitu muzikal Fenomena dan drama cinta Isabella, yang diilhamkan oleh lagu "Isabella". Kedua-dua filem ini dibintangi oleh Amy, dan sedikit sebanyak mengundang kontroversi kerana terdapat adegan berciuman. Sepanjang tahun 1990 juga, kugiran Search bersama Ella dan Kumpulan Wings mengadakan jelajah Konsert Revolusi Salem di seluruh negara, di samping menyambungkan jelajah Isabella di Kuantan dan Jakarta seperti yang disebut tadi. Tidak lama setelah album Karisma diterbitkan, Nasir Daud meninggalkan Search untuk menubuhkan syarikat penerbitan sendiri iaitu Dangooroos.
Pada tahun 1991, kumpulan Search meraikan ulang tahun ke-10 penubuhannya dengan mengeluarkan album himpunan Sepuluh Tahun yang memuatkan 10 lagu hit lama dan dua lagu baru. Pada tahun ini juga, mereka berpeluang untuk melebarkan sayap populariti mereka merentas benua untuk beraksi di pesta New Music Nights di Cat Club, Bandaraya New York, Amerika Syarikat, pada bulan Julai, sebelum kembali ketanahair untuk Konsert Karisma di Stadium Negara, Kuala Lumpur, sebulan kemudian.
Pada Mei 1992, giliran kumpulan Search menjadi penerbit album sendiri dalam merakam album pertama dengan penglibatan M. Nasir sebagai penasihat penerbitan sahaja, bermula dengan album Rampage, yang juga diiringi oleh Konsert Rampage di Tapak Pesta Sungai Nibong, Pulau Pinang pada bulan November. Pada tahun yang sama, mereka berkolaborasi dengan  Kumpulan Wings untuk menghasilkan album Double Trouble.
Walaupun menikmati populariti yang luar biasa, namun mereka menghadapi rintangan dari pihak media, khususnya penyiar milik negara RTM yang melarang penyanyi lelaki berambut terlalu panjang dari siaran radio dan TV-nya. Oleh itu, pada November 1992, Amy bersama Awie dari kumpulan Wings menerima potongan rambut dari Menteri Penerangan ketika itu, Mohamad Rahmat, agar dapat membuat kemunculan di corong radio dan TV penyiar awam itu. Walau bagaimanapun, RTM kelihatan tidak menepati janjinya, sehingga menerima kecaman dari Amy sendiri untuk mengingatkan mereka pada tahun berikutnya.

Pendedahan utama (1993-1997)

Pada pertengahan tahun 1993, ketua jabatan media cetak dan elektronik BMG Pacific, Rozita Ramli mengeluarkan kenyataan bahawa seorang wartawan berbangsa Belanda tiba di Malaysia untuk menemu bual Saleem (Iklim) & Amy, gara-gara populariti sebuah lagu yang dikatakan menempa nama di negara Eropah tersebut, iaitu "Fantasia Bulan Madu" & Aduhai! Seribu Kali Sayang yang masing masing dirakam dalam bahasa Inggeris dengan tajuk yang sama iaitu "Feel the Pain". Pada tahun yang sama, Search dan Wings berusahasama mengadakan jelajah "Double Trouble" di tujuh tempat di seluruh Semenanjung, dengan tujuan meringankan beban kewangan yang didakwa dialami oleh kedua-dua kugiran tersebut. Apatah lagi dengan kemunculan penyanyi penyanyi baru yang memberi saingan yang sengit ketika itu antara yang menjadi siulan & diperkatakan ketika itu ialah Saleem ( Iklim ) yang muncul dengan lagu - lagu popular ketika itu antaranya Aduhai! Seribu Kali Sayang,  Bukan Aku Tak Cinta &  Sheilla, yang mana kesemuanya dikeluarkan pada tahun yang sama iaitu tahun 1993 menerusi label SCS.
Pada tahun 1994, Amy melancarkan kerjaya solonya dengan album berjudul Magic, sementara kegiatan kugirannya berkurangan dengan hanya satu konsert di Shah Alam, itu pun selepas selesainya Konsert Kumpulan Rock yang popular menerusi lagu Suci Dalam Debu iaitu kumpulan IKLIM di Tapak Ekspo Seksyen 15, Shah Alam, Selangor malaysia pada 19 Jun 1994 EP remix satu album himpunan tanpa lagu baru, iaitu Terbaik. Pada tahun berikutnya, Nasir Daud kembali ke kumpulan Search untuk merakam album Gema di Timur Jauh dan mengadakan dua konsert bersempena album ini di Shah Alam (9 Jun) dan Kuala Lumpur (18 Oktober) yang turut menyumbang kepada album live berjudul Gema di Timur Jauh Unplugged (yang banyak berbeza himpunan lagunya dari album Gema asal). Album unplugged pertama kumpulan Search ini telah terjual lebih dari 100,000 unit.
Kugiran Search mengeluarkan album lagi pada Mei 1996 iaitu Rock 'N' Roll Pie sempena ulang tahun mereka yang ke-15, kali ini melibatkan hasil karya penulis lagu tempatan dan antarabangsa (termasuk Klaus Meine dari kumpulan Scorpions dari Jerman). Pada Oktober tahun itu, mereka bersama Ramlah Ram mewakili Malaysia di pesta muzik Hanoi-Asean Golden Song Festival yang disertai di Vietnam. Pada tahun berikutnya, kugiran ini mengadakan Konsert Rock 'N' Roll Pie di Stadium Merdeka, Kuala Lumpur, yang dirakam untuk siaran di TV3 dan keluaran album, di samping Amy mengeluarkan album solo keduanya, Camouflage.

Perpecahan (1998-2001)

Selepas penyertaan Fauzi sebagai pemain gitar bes baharu yang menggantikan Nasir yang meninggalkan kugiran ini buat kali kedua, kumpulan Search sekali lagi berganding bahu dengan kumpulan Wings (yang ketika ini diterajui oleh Mustaffa Din) telah mengeluarkan album Double Trouble 2 untuk dipasarkan pada awal tahun 1998. Akan tetapi, Amy dan Yazit dikatakan berkemelut menjadi perhatian wartawan - wartawan media hiburan. Akibatnya album Double Trouble 2 sekaligus terjejas untuk dibuat promosi di seluruh negara gara - gara Amy membuat kejutan berundur dari Search. Pada tahun inilah kugiran Search mengalami saat paling getir apabila Amy meninggalkan kugirannya di tengah-tengah usaha merakam album baharu untuk memberi tumpuan kepada kerjaya solonya, tidak lama kemudian meninggalkan BMG untuk menyertai label Sony Music.
Tidak lama setelah Amy meninggalkan Search, ura-ura Yazit mahu mengambil Awie sebagai pengganti tetap Amy namun Awie tidak dapat menerima tawaran Yazit itu kerana Awie sudah ada komitmennya yang tersendiri. Setelah Awie dan Yazit berbincang Awie bersetuju menerima tawaran Yazit sebagai penyanyi jemputan. Menyebut namanya 'Awie' di kulit album terbaharu Search pada bulan Ogos 1998  berjudul Bikin Wilayah berjaya meletup dipasaran. Lagu Nur Nilam Sari menjadi pisang goreng panas di seluruh negara termasuk di corong - corong radio FM. Seterusnya Search dan Awie mengadakan konsert besar di PWTC Kuala Lumpur pada bulan Oktober 1998. Pada bulan Februari 1999 Search dan XPDC telah mengadakan konsert berskala besar selama dua hari berturut - turut yang dinamakan konsert gergasi berentap Search VS XPDC yang dianjurkan oleh Norman KRU diadakan di Stadium Negara Kuala Lumpur. Konsert gergasi berentap tersebut turut memperkenalkan penyanyi baharu Search iaitu Moq dan juga turut dihadiri oleh bekas penyanyi Search, Amy. Konsert gergasi berentap tersebut juga adalah penglibatan terakhir Awie sebagai penyanyi undangan Search. Rezeki Search dan Awie bertambah seterusnya apabila album Bikin Wilayah berjaya meraih kemenangan dalam pertandingan Anugerah Industri Muzik (AIM) 1998 bagi kategori Album Rock Terbaik pada bulan Mei 1999. Akan tetapi, tidak lama kemudian, sekali lagi kumpulan Search dan Yazit dilanda kemelut apabila Noordin, Kid dan Fauzi disingkir dari kumpulan itu oleh Yazit, yang meninggalkan Yazit sebagai satu-satunya anggota asal Search. Sekali lagi kemelut Search dan Yazit mendapat perhatian para media hiburan tempatan. Akhirnya selepas memerah peluh sebaldi, Yazit berjaya membariskan barisan baharu Search iaitu Moq (Vokalis), Shah (gitar), Zam (bass) dan Yazit (drum). Kontroversi berganda terus menimpa Search apabila lagu Nur Nilam Sari di gam oleh TV3 membuat M. Nasir sangat kecewa. Ia berikutan apabila Yazit mendakwa Awie enggan menyampaikan lagu tersebut bersama barisan baharu Search di dalam pertandingan Muzik - Muzik 1999 . 
Selepas itu album baharu ke10 mereka iaitu 'Selepas Banjir' dipasarkan pada tahun 1999. Noordin yang ditemui wartawan media hiburan mendakwa berasa pelik dengan Yazit kerana hanya beliau (Yazit) seorang saja merupakan anggota asal Search yang muncul dengan album studio dan masih lagi menggunakan nama Search. Noordin tidak berani menjawap persoalan wartawan 'Adakah Search yang terdahulu akan kembali bersatu?'. Selepas Banjir, adalah album studio terakhir di bawah nama Search selepas album tersebut sambutan para peminat amat mengecewakan, sebelum kugiran itu dibubarkan album himpunan Rockestra dikeluarkan.
Walaupun tidak aktif pada awal dekad pertama alaf ketiga, tidak kurangnya album kompilasi yang dikeluarkan dengan nama Search, diisi lagu - lagu terpilih kumpulan rock ini, tidak lupa juga keluaran semula album Fenomena dan Gema di Timur Jauh yang menjalani usaha baik pulih digital. Yazid, Moq, dan Sham pula meneruskan perjuangan mereka dalam seni muzik tanahair dengan membentuk kugiran Rampage, sementara Amy giat mengusahakan kerjaya solonya yang melahirkan tiga album di bawah label Sony (kemudian menjadi Sony BMG): Aku, Suatu Masa dan IKON: A Rockstar Chronicle.
Pembubaran Search adalah satu sejarah paling pahit. Search ialah sebuah nama yang besar dalam sejarah muzik rock tanahair. Siapa sangka kumpulan yang begitu gagah ini tertewas setelah 18 tahun berentap di arena muzik malaysia. Akhirnya, Search tertewas setelah bertahun-tahun berjuang dan telah di bubarkan pada tahun 2001. Search dibubarkan secara rasmi pada 16 Januari 2001. Akhirnya nama Search dimasukkan ke muzium. Namun Yazid mendakwa Search tidak di bubar tetapi Search hanya dibekukan sementara waktu. Tidak lama kemudian Yazit selaku pengasas Search telah menukarkan nama kumpulan Search kepada Rampage yang kurang diterima oleh para peminat. Menjadi tanda tanya 'adakah zaman kegemilangan Fenomena anggota Search akan dikembalikan?' namun Yazit enggan mengeluarkan sebarang kenyataan tepat kepada wartawan media hiburan.

Bersatu semula dan Konsert S2 (2003-2009)

Selepas lebih kurang 3 tahun Search dibekukan, pada penghujung 2003 Amy, Kid, Din dan Nasir akhirnya mengambil keputusan untuk bersatu semula dengan menjemput seluruh pelusuk wartawan hiburan mengadakan sidang media secara besaran bagi merancang sebuah konsert reunion berskala besar yang disaksikan oleh artis dari Indonesia kumpulan Goodbless di Stadium Merdeka Kuala Lumpur dan bakal muncul album terbaharu yang berjudul Empire Garden. Sidang media itu juga turut dihadiri kumpulan Wings untuk memberi sokongan terhadap Search termasuk juga Search memperkenalkan Lola (bekas pemain drum XPDC) adalah selaku pemain drum baharu Search bagi menggantikan tempat Yazit. Beberapa hari kemudian ia dilanda sedikit kontroversi terhadap Yazit yang ditemui oleh wartawan media hiburan mendakwa dirinya (Yazit) tidak dimaklum, tidak dijemput dan tidak mengetahui langsung tentang berita Search yang bakal mengadakan konsert besar reunion itu, di tambah pula Yazit masih yakin bahawa nama kumpulan Search itu adalah hak beliau dan juga sebagai pengasas. Yazit yang tersinggung dengan rancangan Search itu mendesak mereka supaya membatalkan konsert yang dirancangnya dan beliau (Yazit) mahu melantik peguam dan menyaman Search di mahkamah. Tarikh bakal konsert reunion itu telah ditunda beberapa kali, namun Search menafikan konsert itu bakal dibatalkan kerana kontroversi saman oleh Yazit. Kerana peminat Search merindui aksi aksi Search setelah mereka bubarkan nama Search pada tahun 2001. Nama Search dihidupkan kembali dengan dibarisi ahli kumpulan iaitu Amy (penyanyi), Kid@Hamzah Mohd Taib (gitar utama), Noordin (gitar irama), Nasir (gitar bes) dan Lola (drum) telah mengadakan malam bersejarah dengan sebuah konsert (reunion) Evolusi Lagenda Rock Search di Stadium Merdeka Kuala Lumpur pada Februari 2004 yang dibanjiri lebih 30 ribu penonton yang turut mengundangkan kumpulan Goodbless dan Awie Wings sebagai pembuka tirai konsert termasuk juga dihadiri bekas pemain drum Search iaitu Yazit. Persembahan konsert bersejarah tersebut itu telah dirakam dalam album live Konsert Rock Search Evolusi 2004 yang keluar tiga tahun kemudian. Pada tahun 2004 juga, kugiran Setelah itu pada bulan September 2004 Search menjadi artis pembukaan untuk menjayakan konsert Scorpions di Kuala Lumpur yang membentuk jelajah Southeast Asia Unbreakable Tour oleh kugiran Jerman tersebut, walaupun menghadapi tentangan hebat dari Pemuda PAS atas alasan konsert tersebut bakal merosakkan akhlak muda-mudi. Lebih kurang setahun kemudian kemelut Search dan Yazit berakhir dimana Lola (drum) telah mengundurkan diri dari Search dan Yazit adalah selaku pemain drum asal dan pengasas kumpulan Search telah kembali ke kepangkuan Search setelah Search dan Yazit mendapat kata sepakat untuk kembali berdamai pada tahun 2005. Boleh dikatakan majoriti peminat berpuas hati dengan berita kembalinya Yazit ke kepangkuan Search. Menurut peminat juga, Search tidak sesuai atau tidak lengkap jika Yazit tiada di dalam kugiran lagenda ini.
Ekoran dari kejayaan Amy membuat penyatuan semula bersama Search maka ramai artis yang dulu berkumpulan membuat penyatuan semula bersama kumpulan asal mereka seperti Nash] bersama kumpulan Lefthanded, Saleem bersama kumpulan Iklim Awie bersama kumpulan Wings, Mus bersama kumpulan May, Joey bersama kumpulan Bumiputra Rockers, Mael bersama kumpulan XPDC dan ramai lagi.
Pada awal tahun 2006, dua pemain gitar Kid (gitar utama), Noordin (gitar irama) telah mengundurkan diri sekali lagi dari Search dan Hillary ang (gitar utama) kembali pada Search setelah sekian lama beliau meninggalkan kumpulan tersebut dari tahun 1988, Beliau memang adalah pemain gitar utama asal kumpulan Search yang ditubuhkan pada tahun 1981. Petikkan bunyi gitar beliau begitu sinonim dengan kumpulan Search dan Cromok, petikkan gitar beliau yang "berhantu" membuatkan peminat masih mahukan Hillary Ang kembali bersama Search. dan media mengesahkan bahawa Amy, Nasir, Hillary Ang dan Yazit kembali bersama untuk merakam album baru sekali lagi, di samping memperkenalkan tapak sesawang rasmi mereka, Dunia Search. Amy melaporkan bahawa tapak web tersebut dikunjungi 200,000 kali sepanjang minggu pertamanya. Single pertama mereka sejak tujuh tahun menyepi, Ying dan Yang yang boleh dimuat turun dari laman web tersebut, merupakan sebuah single dari EP Empire Garden. Bagaimanapun, EP tersebut tidak dapat dipasarkan atas masalah-masalah teknikal. Serentak dengan Empire Garden, mereka mengusahakan album Gothik Malam Edan yang mengunakn hasil dari Eddrie Hashim & M. Nasir yang berjaya diterbitkan pada pertengahan tahun 2006, kali ini di bawah label edaran Life Records dan syarikat rakaman Neo Digital Sdn Bhd.
Pada tahun 2006 juga, Search mengumumkan konsert S2 Celebration sempena ulang tahun mereka yang ke-25, bergandingan dengan kumpulan Slank dari Indonesia, yang dijadualkan berlangsung pada 4  Januari 2007 di Stadium Merdeka. Bagaimanapun, kumpulan Search menarik diri pada saat-saat akhir, kononnya sebagai tanda penghormatan kepada mangsa-mangsa banjir yang melanda Kota Tinggi, Johor pada bulan sebelumnya, maka tinggalnya Slank dengan bantuan kugiran Spider dan Kumpulan Wings. Akibatnya, konsert yang menantikan kehadiran menececah 20, 000 peminat menjadi hambar dengan kehadiran 7,000 orang sahaja, dilaporkan kebanyakannya berasal dari Indonesia.Setelah Search membatalkan menyertai konsert S2 Celebration sempena ulang tahun mereka yang ke-25,Search membuat konsert Konsert Selepas Banjir di Johor, selepas banjir besar melanda Kota Tinggi, Johor. Tahun 2007 juga Search telah menjayakan konsert di Planet Hollywood Kuala Lumpur yang menyaksikan 'Full House' pada malam konsert tersebut. 
Pada tahun 2008, Amy Search mencuri perhatian media Nusantara dengan meluahkan perasaan tidak senang hati atas kecenderungan stesen radio Malaysia yang seakan-akan mengutamakan lagu Indonesia.
Pada tahun 2009, Search menganjurkan jelajah "Konsert Penghargaan Search di Awan Biru" yang dilangsungkan di 11 tempat di seluruh negara, termasuk tiga di Malaysia Timur iaitu Seberang Jaya Penang, Johor Bahru Johor, Jengka Pahang, Kuala Terengganu, Alor Setar Kedah, Kota Bahru Kelantan, Kuching Sarawak, Miri Sarawak, Sandakan, Kota Kinabalu Sabah, Tawau Sabah, Kelana Jaya dan Shah Alam Selangor. Dan juga sekembalinya  Noordin Taib (gitar irama) pada kepangkuan Search pada tahun 2009. Konsert Jelajah yang menerima sokongan dari penaja utamanya Celcom ini bermula dengan konsert pembukaan di Seberang Perai pada 2 Mei hingga konsert kemuncak di Kuala Lumpur pada 1 Ogos. Konsert kemuncak di Kuala Lumpur pada 1 Ogos menyaksikan kembalinya Kid  (gitar utama) pada Search. Konsert istimewa itu menyaksikan dua gitaris di atas pentas iaitu Kid (gitar utama), dan Hillary Ang (gitar utama) selain Noodin (gitar irama). Tugas gitar utama di galas sekali lagi oleh Hillary dan Kid (gitar utama). Konsert terakhir yang dilangsungkan di padang Polo Pavilion, Kelab Ekuestrian, Bukit Kiara Kula Lumpur itu, beberapa hari selepas hari kelahiraan Amy yang ke-50, dilaporkan menarik kira-kira 14,000 hingga 25,000 peminat. Konsert tersebut ini juga adalah konsert terakhir bagi Hillary (gitar utama) sebelum beliau mengundurkan diri dari Search sekali lagi.

Jelajah Eropah dan Konsert Fenomena 30 Tahun! (2010-2011)

Kumpulan Search mengadakan jelajah Eropah dengan dibarisi ahli kumpulan Amy (penyanyi), Kid (gitar utama), Noordin (gitar irama), Nasir (bes) dan Yazit (drum) melebarkan sayapnya  di Ireland dan United Kingdom pada 12 hingga 23 Februari, dengan kumpulan Hujan untuk persembahan pembukaan. Mereka beraksi di Button Factory, Dublin, pada 16 Februari; Scala London, King's Cross, London (18 Februari); dan Cavern Club, Liverpool (21 Februari).
Pada bulan seterusnya, Amy membintangi pementasan muzikal Suatu Masa: Amy yang "bukan berbentuk rock" di Istana Budaya dari 26 hingga 28 Mac. Muzikal anjuran Mentari Channel Network yang mengambil masa sejam 45 minit untuk setiap pementasan ini dijayakan bersama iringan muzik Orkestra Simfoni Kebangsaan, dengan ciri-ciri monolog yang penuh emosi.
Pada 1 Mei 2010, Search kembali bergabung tenaga dengan kugiran Wings untuk mengadakan sebuah lagi konsert "Double Trouble" sebagai tanda mengenang kejayaan konsert "Double Trouble" pada tahun 1993. Konsert kali ini diadakan di Bukit Kiara Equestrian and Country Resort, dan dilaporkan dihadiri seramai 18, 000 orang. Ini disusuli pula dengan konsert di Stadium Larkin, Johor Bahru yang diberi nama baru "Konsert DT", yang dilaporkan menarik seramai 12 ,000 peminat. Nama Konsert DT bertukar lagi menjadi "Konsert Gemuruh DT" sempena persembahan di Seberang Jaya pada 18 Disember dan penutup tirai di Sunway Lagoon Selangor pada 25 Disember 2010.
Search Kembali Dengan Konsert Fenomena 30 Tahun!
Setelah 30 tahun bersama, akhirnya Search kembali berteriak dengan Konsert Fenomena 30 Tahun Search yang diadakan pada bulan November & Disember 2011. Search memulakan siri jelajah Konsert Fenomena Search 30 Tahun di Pulau Pinang pada 19 November 2011 dilaporkan 7, 000 orang  hadir, Johor Bahru 3 Disember 2011 dilaporkan (siapa?) 10, 000 orang  dan berakhir di Kuala Lumpur 17 Disember 2011 iaitu 15, 000 rocker yang datang. Bagi tidak mahu menghampakan peminat Search di Sabah dan Sarawak, Search telah mengumumkan Sambungan Konsert Fenomena Search 30 Tahun Ke Borneo!
Search membawa Konsert Fenomena Search 30 Tahun menjelajah ke dua negeri itu. 24 Disember 2011 di Kompleks Sukan Tawau hadiri 10,000 ribu peminat di Sabah dan diikuti Stadium Negeri Kuching, Sarawak, 31 Disember 2011 yang ditaja oleh Red One Sdn. Bhd iaitu konsert akhir ulang tahun ke30 bagi SEARCH 2011 dengan dihadiri 15, 000 peminat yang diadakan di The Mines Seri kembangan Selangor.

Konsert di Singapura dan Perkembangan semasa (2012-2016)

Pada tarikh 28 Januari 2012,  D’Touchz International membawa SEARCH & XPDC "LIVE" IN SINGAPORE 2012, di Stadium Tertutup Singapura. Lokasi yang pernah berlangsungnya konsert band-band Rock / Heavy Metal internasional seperti Iron Maiden, Metallica mahupun No Doubt itu. Yang menarik mengenai konsert itu adalah ianya merupakan buat pertama kalinya Search dan XPDC bergabung dalam satu konsert di negara repablik itu.
Nilai-nilai sentimental yang dapat dilihat di sini adalah kedua-dua Lola dan Yan turut pernah menyertai Search serta XPDC yang membariskan kedua vokalisnya iaitu Mael & Ali dan dua pemain bess Yan & Zuar serta 2 pemain drum Amy & Lola. Gitaris Izo pula dibantu oleh anak lelaki Izo sendiri.
Pada 16 April 2012, sempena meraikan 30 tahun kumpulan Search, Hooray Marketing Sdn Bhd berkolaborasi bersama Search untuk mengeluarkan semua 101 buah lagu daripada album pertama hingga yang terakhir bersama satu bonus track " Kejoraku Bersatu" dan kesemuanya ini terkandung dalam format MP3 bersama keluaran khas gajet MP3 dibawah label Search.
Dengan rekaan yang begitu klasik iaitu berbentuk tape kaset ia lengkap bersama headphone, charger dan remote sebagai hadiah khas berbentuk box set untuk peminat Search dan kesemua lagu ini menjalani proses master semula. Search telah membuat pemilihan 101 lagu bersama-sama yang merangkumi hampir semua lagu hit mereka yang diambil daripada album pertama, Cinta Buatan Malaysia sehingga yang terkini, Gothic Malam Edan, penghasilan MP3 yang turut mengandungi temu bual bersama anggota Search serta komposer yang telah menaikkan nama mereka hasil ciptaan untaian lagu hebatnya iaitu Datuk M. Nasir itu memberi signifikan tersendiri buat Search. MP3 ini hanya dihasilkan sebanyak 5000 unit dan dijual dengan harga RM333.00 setiap satu set.
Setelah menjelajah seluruh Malaysia melalui siri Konsert Double Trouble dengan kumpulan Wings bermula tahun 2010-2011, akhirnya pada 12 Oktober 2012 telah berlangsung Konsert Double Trouble Live in Singapore di Singapore Indoor Stadium. Konsert yang dianjurkan oleh Live! Empire ini telah mendapat sambutan yang hangat daripada peminat kedua-dua buah kumpulan di Kota Singa. Enam set persembahan secara keseluruhannya mengandungi lebih kurang 30 buah lagu yang dipersembahkan mereka pada malam bersejarah itu. Antara lagu yang dibawakan oleh Search pada malam konsert adalah seperti Mentari Merah Di Ufuk, Timur Gothik Malam Edan, Diari Habil Dan Qabil, No Way,  Isi Atau Kulit, Cakap Memang Murah, Isabella, Pelesit Kota, Pawana dan diselitkan juga persembahan gitar solo oleh Kid dan drum solo oled Yazit.
Pada 7 April 2013, Search telah terpilih menerima Anugerah Sepanjang Hayat sempena Anugerah Bintang Popular Berita Harian 2012 anjuran akhbar Berita Harian, Anugerah Pencapaian Sepanjang Hayat diberikan kepada kumpulan Search sebagai mengiktiraf sumbangan dan jasa mereka dalam bidang muzik selama 32 tahun. Dalam majlis ini hanya empat orang anggota Search ( Kid, Din, Nasir dan Yazit) sahaja yang hadir menerima anugerah, manakala Amy tidak dapat hadir kerana berada di luar negara. Namun begitu, Amy telah menyampaikan ucapan menerusi rakaman video yang telah dibuat awal sebelum itu. 
Konsert yang dibawakan oleh Soundchek Pte. Ltd. ini diadakan di The Star Performing Arts Centre - The Star Theatre. Acara istimewa ini telah diberi nama"Acoustica Malam Edan Search”.  idea untuk menggunakan “Acoustica Malam Edan Search” telah diilhamkan oleh anggota Search sendiri dan ianya telah dipersetujui oleh pihak penganjur kerana ianya sebuah jenama yang cukup eksklusif dan penuh maksud tersirat. Edan yang bermaksud “perfect” dalam bahasa "hebrew" atau lebih difahami dalam bahasa ibrani, membawa suatu makna yang bermaksud “sempurna”, jadikan ia satu era yang sempurna pada malam edan akustik itu nanti. Dalam bahasa indonesia pula “edan” juga diberi maksud “biul" atau "gila”, dijadikan suatu malam yang sama-sama menggila pada malam konsert tersebut. Konsert ini juga itu tidak hanya dijayakan oleh mereka berlima sebaliknya turut disempurnakan oleh tiga pemuzik undangan terdiri daripada Zul Mahat, Aznan Alias dan Firdaus yang bertindak selaku pengarah konsert selain tiga pemuzik undangan, empat pemain string dan penyanyi latar yang rata-rata berpengalaman besar dalam konsert seperti ini.
Malam itu Search mendendangkan hampir 20 buah lagu untuk peminat mereka. Tidak hanya memilih lagu-lagu yang popular semata-mata sudah pasti terselit beberapa buah lagu yang jarang dimainkan tetapi besar maknanya. Paling tidak secara eksklusifnya lagu Satu Bangsa Satu Arah dan Pembakar Perasaan dimainkan untuk memenuhi halwa telinga peminat. Selain itu lagu lain yang turut dimainkan termasuklah Gadisku, Rozana, Bisa, Fenomena, Pawana dan Isi Atau Kulit yang membuai perasaan. Menutup persembahan pada malam itu, Search telah membawa  lagu Mentari Merah Di Ufuk Timur dan Meniti Titian Usang.
Setelah bertahun-tahun menanti peluang untuk beraksi di pentas Istana Budaya, akhirnya impian itu terjelma menerusi Konsert Search Live In Istana Budaya pada 4-7 Disember 2014. Konsert anjuran Urban Creative Synergy (UCS) Sendirian Berhad dengan kerjasama Istana Budaya ini merupakan satu penghargaan Search kepada para peminat setianya yang sentiasa berharap Search akan beraksi di pentas berprestij ini. Konsert ini juga menjadi satu rekod sejarah kerana tiket konsert ini merupakan yang termahal untuk sesebuah kumpulan muzik beraksi di Istana Budaya. Tiket untuk konsert ini bermula daripada RM 109 dan yang paling mahal berharga RM 799.00. Selain menampilkan kelainan apabila diiringi kumpulan Paladin yang terdiri daripada lima pemain cello, Search tampil 'back to basic' di mana Kid dan Noordin selaku tunjang muzik Search sebagai pemain gitar, Nasir di posisi bass dan pastinya Amy sebagai penyanyi. Dalam persembahan sulung mereka di pentas berprestij itu, Search turut dibantu pemain dram Projek Pistol, Pae yang menggantikan Yazit dan pemain keyboard undangan Firdaus. Secara keseluruhannya, Search mempersembahkan  21 lagu termasuk Kejora, Rozana, Fantasia Bulan Madu, Isi Dan Kulit, Isabella, Gadisku, Diari Habil & Qabil, Gothic Malam Edan, No Way, Fenomena, Kereta Merah, Menuju Puncak, Honky Tong Kosong dan Pelesit Kota,  dan Pawana. Pemain drum Search, Yazit yang uzur ketika konsert ini berlangsung juga muncul dalam satu segmen khas dengan memainkan beberapa lagu Search dan kemunculan Yazit sangat bererti kepada Search dan para peminat setianya. Selain itu kehebatan Search juga terbukti apabila tiket untuk keempat-empat malam persembahan Tiket Habis Dijual dan konsert ini mencatat kutipan tertinggi untuk kesemua persembahan di Istana Budaya (IB) sepanjang tahun 2014.

Katharsis (2017-kini)

Album Katharsis telah di lancarkan secara rasmi pada 22 November 2017 , dengan 10 lagu baru dan 2 single awal. Sidang Kangaroo dan  Nama Yang Kau Lupa diterbitkan M. Nasir dan ia membawa maksud satu proses penyucian, pembersihan dan pengaslian jiwa raga dalam bahasa Yunani Purba. Ia turut dipilih M. Nasir sebagai judul album studio ke-12 band rock nombor satu tanah air itu.Search memberi bayangan Katharsis yang juga album ke-12 mereka sebagai naskhah studio terakhir yang mungkin dihasilkan kumpulan berkenaan,Selain M Nasir, Search turut bekerjasama dengan beberapa komposer dan penulis lirik prolifik yang pernah menjayakan album terdahulu seperti S. Amin Shahab, Usop dan Buddhi Hekayat, Katharsis masih mengekalkan gaya muzik rock & roll Search, merangkumi ‘sound’, muzik, ‘chemistry’ dan hala tuju yang berakar umbi identiti mereka,Katharsis juga mencatat sejarah peribadi buat Search dan M. Nasir apabila mengambil masa selama 700 jam untuk disiapkan sepenuhnya. Album ini diterbit dan diedarkan Pawana Music dan Fenomena Music milik Datuk Ahmad Zaharul.
Official Merchandise Search by Santo (2019)
Search melakar sejarah apabila menghasilkan barang dagangan (merchandise) edisi terhad dalam kotak kayu edisi khas sebanyak 90 unit sahaja sempena sambutan album 30 Years Of Search Fenomena.Melalui satu perjanjian persefahaman yang telah dimeterai pada 10 Mei yang lalu, Santo diberi kuasa untuk menghasilkan barang dagangan kumpulan rock gergasi tanah air ini untuk para peminat mereka di seluruh Asia Tenggara Majlis Pelancaran Merchandise Search oleh Santo di Fenomena Music Plaza Damas Taman Sri Hartamas Kuala Lumpur iaitu 14 September 2019.
Search yang turut dianggotai Amy atau Suhaimi Abd Rahman selaku penyanyi), Hamzah Mohd Taib (Kid-gitar utama) dan Noordin Mohd Taib (Din-gitar irama), Nasir (gitar bess) bekerjasama dengan tiga anak muda iaitu Saiful, Herwan dan Aimie yang menggelarkan diri mereka Santo dalam menghasilkan barang dagangan eksklusif itu.
Harga ‘Wooden Box Fenomena’ dibahagikan kepada tiga jenis iaitu Premium yang dipanggil Fenomena Siri berharga RM799, Rock & Roll Siri RM649 dan Hard Rockin Siri RM449 dan disertakan Sijil yang ditandatangan sendiri oleh Search.
Belangsungkawa - Yazit Kembali ke rahmatullah
Allahyarham Yazit Bin Ahmad meninggal dunia pada 26 September 2019 di Unit Rawatan Rapi (ICU) Wad Urologi dan Nefrologi, Hospital Kuala Lumpur akibat kerosakan otak pada jam 11.53 pagi. Pemain drum tersohor Malaysia ini, arwah Yazit sebelum ini dimasukkan ke HKL akibat jangkitan paru-paru namun dibenarkan keluar dua hari selepas itu. Beliau turut disahkan menghidap penyakit buah pinggang kronik sejak 2009. Jenazah beliau dibawa ke Masjid Salehuddin Al Ayubi di Taman Melati Kuala Lumpur untuk disolat dan dikebumikan di Tanah Perkuburan Islam Raudatul Sakinah, Taman Selasih Kuala Lumpur.